Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 763/11/8811	Trebišov, 23.1.2012
EEČ : 2-69-17-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Trebišov
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
Ako zákonný otec mal. XXXXX si neplní svoju vyživovaciu povinnosť v mieste bydliska ani inde, vyplývajúcu mu z ustanovenia § 62 Zákona o rodine č. 36/2005 Z. z., a to aj napriek tomu, že mu táto povinnosť bola uložená rozsudkom Okresného súdu v Košiciach pod č. 20C/59/2008 zo dňa 18.05.2009, právoplatného dňa 23.06.2009, a to prispievať na výživu svojej dcéry XXXXX, mesačne sumou 170,- €, vždy do 15. dňa toho ktorého mesiaca vopred k rukám matky XXXXX čím mu takto na bežnom výživnom za obdobie od 01.11.2010 až doposiaľ vznikol dlh vo výške 2.380,- €.
Právna veta:
Podľa § 215 ods. 1 písm. h Tr. poriadku s poukazom na § 86 písm. a Tr. zákona sa trestné stíhanie pre prečin zanedbania povinnej výživy podľa § 207 ods. 1 Tr. zákona   z a s t a v u j e,  lebo zanikla trestnosť činu.
Odôvodnenie:
	Uznesením policajného orgánu OO PZ Michaľany pod sp. zn. ČVS: ORP-1030/MI-TV-2011 zo dňa 30.11.2011 bolo vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona na tom skutkovom základe, ako je to uvedené vo výrokovej časti tohoto uznesenia.

	Obvinený v priebehu skráteného vyšetrovania využil ustanovenie § 86 písm. a Tr. zákona o účinnej ľútosti a dlh na bežnom výživnom za obdobie od 01.11.2010 k 01.01.2012, t. j. vrátane mesiaca december 2011, vo výške 2.380,- € uhradil priamo do rúk matky dieťaťa XXXXXXXXXX dňa 20.12.2011. 

	Uvedenú skutočnosť potvrdila vo svojej výpovedi matka dieťaťa svedkyňa poškodená XXXXX XXXXX dňa 22.12.2011, v ktorej uviedla, že dlh na bežnom výživnom na mal. XXXXX. za žalované obdobie, vrátane mesiaca december 2011 považuje za uhradený. 

	Keďže trestný čin nemal trvale nepriaznivé následky a páchateľ svoju vyživovaciu povinnosť dodatočne splnil skôr, než bolo o jeho trestnej veci rozhodnuté, trestné stíhanie sa zastavuje, lebo zanikla trestnosť činu. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Kovalová
prokurátorka